**МОТИВИ**

**към Наредба за изменение и допълнение на Наредба № 12 от 15 юли 2010г. за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух (обн., ДВ. бр.58 от 30 юли 2010г., изм. и доп. ДВ. бр.48 от 16 юни 2017г.)**

1. **Причини, които налагат разработването на НИД на Наредба №12:**

*Наредба №12 от 15 юли 2010г. за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух* транспонира изискванията на Директива 2008/50/ЕО на Европейския парламент и на Съвета от 21 май 2008г. относно качеството на атмосферния въздух и за по-чист въздух за Европа, изменена с Директива 2015/1480.

През 2015г. Европейската Комисия (ЕК) изпрати на България Запитване EUP 2014 (6198) чрез системата EU Pilot, с което информира за констатирани пропуски при транспонирането на директивата. България изпрати отговор с аргументи по повечето от твърденията, изясни някои от тях и се ангажира да коригира всички технически неточности при транспонирането на Директива 2015/1480/ЕС.

На 8 ноември 2018г. ЕК изпрати Официално уведомително писмо за начало на процедура за нарушение № 2018/2248 срещу България относно транспонирането на Директива 2008/50/ЕО на Европейския парламент и на Съвета от 21 май 2008г. относно качеството на атмосферния въздух и за по-чист въздух за Европа. В писмото се посочват разпоредбите от директивата, които ЕК счита за все още нарушени.

**II. Целите, които се поставят:**

1. Пълно транспониране на Директива 2008/50/ЕО в НИД на Наредба №12 за отразяване на разпоредбите, които Комисията счита за нарушени. По – специално това са отделни фрази от следните членове на директивата: чл.2, §13, чл.5, §2, второто изречение, чл. 9, §2, чл.15, §1, чл.16, §1, чл.23, §1, второто изречение и чл.23, 2, чл.24, §3, чл.25, §1 и чл.25, §3, второто изречение и чл.26, §2. По отношение на чл.16, §1, настояването за транспониране беше оттеглено от страна на ЕК, след посочените от България аргументи в изпратения официален отговор на полученото от ЕК Официално уведомително писмо, както и след проведената на 21 март 2019г. работна среща с ЕК за обсъждане на открити срещу страната ни процедури за нарушение.

Основните изменения са:

1. Прецизира се разпоредбата на чл.38 за случаите, когато нивата на един или няколко замърсителя превишават установените норми, за които крайният срок за постигане е изтекъл, в общинските програми да се включват подходящи мерки, така че периодът на превишаване да бъде възможно най-кратък. Тази разпоредба е отразена и в чл.27, ал.5 от Закона за чистотата на атмосферния въздух, (изм. и доп., ДВ, бр.1 от 03.01.2019г.);
2. В чл.43 се създава разпоредба, с която се пояснява, че годишната информация за замърсителите обхванати от Наредбата (респективно директивата) е част от Националния доклад за състоянието и опазването на околната среда по чл.22 от Закона за опазване на околната среда;
3. В чл.46 се допълват разпоредбите по отношение на информацията, която е необходимо да бъде предоставена на обществеността във връзка с оперативните планове за действие;
4. Допълване и коригиране на разпоредби, които са посочени от ЕК като несъответстващи на изискванията.

**III. Финансови и други средства, необходими за прилагането на НИД на Наредба №12:**

Предложеният проект на акт не води до въздействие върху държавния бюджет.

**ІV. Очаквани резултати от прилагането на НИД на Наредба №12:**

1. Очакваните резултати са свързани с пълно хармонизиране на изискванията на националното законодателство с изискванията на Европейския съюз в областта на опазване чистотата на въздуха, съгласно разпоредбите на Директива 2008/50/ЕО.

2. Очаква се след направените изменения и допълнения на Наредба №12 да бъде прекратена започнатата срещу страната ни наказателна процедура по нарушение № 2018/2248.

**V. Анализ на съответствието с правото на Европейския съюз:**

Изготвена е справка за съответствие на НИД на Наредба №12 с Директива 2008/50/ЕО на Европейския парламент и на Съвета от 21 май 2008г. относно качеството на атмосферния въздух и за по-чист въздух за Европа.